Na temelju članka 391. Zakona o vlasništvu i drugim stvarnim pravima („Narodne novine“ broj 91/96., 96/98., 137/99., 22/00., 73/00., 129/00., 114/01., 79/06., 141/06., 146/08., 38/09., 153/09., 143/12., 152/14., 81/15 - pročišćeni tekst i 94/17 - ispravak) i članka 40. Statuta Grada Koprivnice („Glasnik Grada Koprivnice“ broj 4/09., 1/12., 1/13., 3/13. - pročišćeni tekst i 1/18), Gradsko vijeće Grada Koprivnice, na \_\_sjednici održanoj dana      2018. godine, donijelo je

**ODLUKU**

**o prodaji po povoljnijim uvjetima građevinskog zemljišta**

**na području DPU „Cvjetna“ u Koprivnici**

1. **OPĆE ODREDBE**

**Članak 1.**

Ovom Odlukom o prodaji po povoljnijim uvjetima građevinskog zemljišta na području DPU “Cvjetna” u Koprivnici (u daljnjem tekstu: Odluka) u svrhu poticanja demografske obnove, urbane regeneracije naselja te smanjivanja iseljavanja mladih obitelji i pomoći građanima, uređuje se način, uvjeti i postupak prodaje građevinskog zemljišta u vlasništvu Grada Koprivnice na području DPU “Cvjetna” po povoljnijim kupoprodajnim cijenama, a u svrhu rješavanja stambenog pitanja građana.

**Članak 2.**

Ovom Odlukom prodaju se slijedeća građevinska zemljišta na području DPU „Cvjetna“:

|  |  |  |  |  |
| --- | --- | --- | --- | --- |
| Red. br.  iz DPU | k.č.br. | Lokacija | Površina u m² | Početna cijena u kunama |
| 1. | 1985/4 | Koprivnica, Cvjetna ulica | 610 | 139.998,00 |
| 2. | 1985/5 | Koprivnica, Cvjetna ulica | 573 | 132.348,00 |
| 3. | 1985/6 | Koprivnica, Cvjetna ulica | 565 | 130.648,00 |
| 4. | 1985/7 | Koprivnica, Cvjetna ulica | 583 | 134.048,00 |
| 5. | 1984/5 | Koprivnica, Ruđera Boškovića | 623 | 142.548,00 |
| 6. | 1984/4 | Koprivnica, Ruđera Boškovića | 547 | 126.398,00 |
| 7. | 1984/3 | Koprivnica, Ruđera Boškovića | 549 | 127.248,00 |
| 8. | 1984/2 | Koprivnica, Ruđera Boškovića | 564 | 129.798.00 |
| 11. | 1962/7 | Koprivnica, Ruđera Boškovića | 650 | 148.498,00 |
| 12. | 1962/8 | Koprivnica, Ruđera Boškovića | 673 | 153.598,00 |

Podnositeljima zahtjeva u smislu ove Odluke smatraju se podnositelji zahtjeva koji će temeljem kupoprodajnog ugovora u zemljišnim knjigama uknjižiti pravo vlasništva građevinskog zemljišta.

Podnositelji zahtjeva u smislu ove Odluke mogu biti fizičke osobe, državljani Republike Hrvatske koji ispunjavaju zakonom predviđene uvjete za stjecanje prava vlasništva pod uvjetom da on i članovi kućanstva nemaju u svojem vlasništvu stambeni prostor na području Grada koji odgovara stambenom standardu iz članka 7. stavka 3. ove Odluke.

1. **KRITERIJI ZA PRODAJU GRAĐEVINSKOG ZEMLJIŠTA**

**Članak 3.**

Lista reda prvenstva za prodaju građevinskog zemljišta utvrđuje se temeljem sljedećih kriterija:

1. broj malodobne djece,
2. status osobe s invaliditetom/djeteta s teškoćama u razvoju,
3. status hrvatskog branitelja/hrvatskog ratnog vojnog invalida iz Domovinskog rata/člana obitelji smrtno stradalog hrvatskog branitelja iz Domovinskog rata/člana obitelji zatočenih ili nestalih hrvatskih branitelja iz Domovinskog rata,
4. stambeni status.

**Članak 4.**

Prema broju malodobne djece podnositelju zahtjeva pripada:

|  |  |
| --- | --- |
| * troje i više djece 10 bodova * dvoje djece 8 bodova * jedno dijete 5 bodova |  |

**Članak 5.**

Prema statusu osobe s invaliditetom/djeteta s teškoćama u razvoju podnositelju zahtjeva pripada:

* utvrđeno tjelesno oštećenje 80% i više 10 bodova
* korisnik osobne invalidnine (soc.propisi) 10 bodova
* korisnik doplatka za pomoć i njegu (sukladno propisima iz područja socijalnih propisa ili mir.) u punom iznosu 10 bodova
* utvrđeno tjelesno oštećenje manje od 80% i doplatak za pomoć i njegu u smanjenom iznosu (sukladno propisima iz područja socijalne skrbi) 8 bodova

**Članak 6.**

S obzirom na status hrvatskog branitelja/hrvatskog ratnog vojnog invalida iz Domovinskog rata/člana obitelji smrtno stradalog hrvatskog branitelja iz Domovinskog rata/člana obitelji zatočenih ili nestalih hrvatskih branitelja iz Domovinskog rata, pripada:

* član obitelji smrtno stradalog hrvatskog branitelja Domovinskog rata/član obitelji zatočenih ili nestalih hrvatskih branitelja Domovinskog rata 10 bodova
* hrvatski ratni vojni invalid Domovinskog rata 8 bodova
* hrvatski branitelj. 6 bodova

**Članak 7.**

Prema stambenom statusu kućanstva podnositelju zahtjeva pripada za:

* podstanarstvo 10 bodova
* vlasništvo nezadovoljavajućeg stambenog prostora8 bodova

Podstanarstvo se dokazuje ugovorom o najmu stana zaključenim s vlasnikom ovjerenim kod javnog bilježnika s tim da ugovor o najmu mora biti zaključen minimalno godinu dana prije raspisivanja natječaja.

Zadovoljavajućim stambenim prostorom u smislu ove Odluke smatra se stambeni prostor koji za samca ima do 35 m2, a za svakog sljedećeg člana se povećava za 15 m2.

**Članak 8.**

Bodovi dobiveni po kriterijima iz članka 4. do članka 7. ove Odluke zbrajaju se te se na temelju istih utvrđuje redoslijed na listi reda prvenstva.

Ako dva ili više podnositelja zahtjeva imaju jednak broj bodova, prednost u ostvarivanju prava ima podnositelj zahtjeva koji ima više bodova po osnovi broja bodova ostvarenih temeljem kriterija troje i više djece, a zatim kriterija statusa osoba s invaliditetom/djece s teškoćama u razvoju.

1. **POSTUPAK I TIJELA ZA PRODAJU GRAĐEVINSKOG ZEMLJIŠTA**

**Članak 9.**

Građevinsko zemljište iz članka 2. ove Odluke prodaje se javnim natječajem i to javnim prikupljanjem pisanih zahtjeva u zatvorenim kovertama.

Prodaja građevinskog zemljišta obavlja se u krugovima, svakog mjeseca, sve do prodaje svog građevinskog zemljišta iz javnog natječaja.

**Članak 10.**

Prodaju građevinskog zemljišta provodi Povjerenstvo za provođenje javnog natječaja za prodaju po povoljnijim uvjetima građevinskog zemljišta na području DPU „Cvjetna“ (u daljnjem tekstu: Povjerenstvo) koje se sastoji od predsjednika i dva člana, a koje imenuje gradonačelnik.

**Članak 11.**

Javni natječaj radi prodaje građevinskog zemljišta, kojim se propisuju svi bitni elementi i uvjeti kupoprodaje, objavljuje se u jednom od dnevnih i jednom od lokalnih listova te na web stranici Grada Koprivnice www.koprivnica.hr

Rok za dostavu zahtjeva započinje teći od dana objave javnog natječaja u lokalnom tisku, a ako se natječaj objavljuje u više tiskovina (dnevnih, tjednih i sl.) u samom tekstu natječaja utvrditi će se datum od kojeg teče rok za dostavu zahtjeva za kupnjom građevinskog zemljišta po povoljnijim uvjetima.

**Članak 12.**

Tekst javnog natječaja naročito sadrži:

* predmet prodaje (adresa nekretnine sa zemljišnoknjižnim podacima),
* početnu cijenu nekretnine,
* namjenu nekretnine sukladno prostorno planskoj dokumentaciji,
* tko ima pravo sudjelovati u javnom natječaju,
* rok za podnošenje zahtjeva koji ne može biti kraći od 30 dana od dana objave javnog natječaja,
* odredbu o vremenu i mjestu otvaranja pristiglih zahtjeva,
* odredbu da se pisani zahtjevi predaju u zatvorenoj omotnici s naznakom „zahtjev za natječaj za prodaju građevinskog zemljišta na području DPU „Cvjetna“ – ne otvaraj“,
* odredbu da se zahtjevi podneseni izvan utvrđenog roka neće razmatrati,
* odredbu kome i na koju adresu se šalju zahtjevi preporučenom pošiljkom ili osobnom dostavom,
* odredbu o pravu Grada da može jednostrano raskinuti kupoprodajni ugovor ako kupac zakasni s plaćanjem kupoprodajne cijene više od 60 dana,
* rok zaključenja ugovora,
* rok i način plaćanja kupoprodajne cijene,
* odredbu o upisu prava vlasništva,
* odredbu obveze ishođenja građevinske dozvole za stambenu građevinu u roku od dvije godine od dana zaključenja kupoprodajnog ugovora,
* odredbu obveze ishođenja uporabne dozvole za stambenu građevinu u roku od devet godina od dana zaključenja kupoprodajnog ugovora,
* odredbu o upisu zaloga na iznos razlike ugovorene kupoprodajne cijene i početne cijene građevinskog zemljišta iz javnog natječaja,
* odredbu o raskidu kupoprodajnog ugovora,
* način i vrijeme stjecanja posjeda,
* obvezu kupca da ukoliko zakasni s plaćanjem plaća zakonske zatezne kamate od dana dospijeća do dana plaćanja,
* obavijest da je javni natječaj objavljen na službenoj web stranici Grada,
* odredbu da se s podnositeljem neće sklopiti ugovor ako na dan zaključenja istoga ima nepodmireni dug prema Gradu,
* odredbu o pravu prodavatelja da odustane od prodaje i poništi javni natječaj u svako doba prije donošenja odluke o prodaji te pri tome ne snosi nikakvu odgovornost prema podnositeljima zahtjeva kao ni troškove sudjelovanja u natječaju,
* popis dokumentacije koja se mora priložiti uz zahtjev.

Tekst javnog natječaja može sadržavati i druge odredbe kao i posebne uvjete i podatke u vezi s građevinskim zemljištem koja su predmet javnog natječaja.

**Članak 13.**

Povjerenstvo iz članka 10. ove Odluke provodi javni natječaj, bodovanje i utvrđuje listu reda prvenstva prema kriterijima iz ove Odluke.

Povjerenstvo otvara i pregledava pristigle zahtjeve, utvrđuje listu reda prvenstva i sastavlja zapisnik o radu.

Podnositelji zahtjeva imaju pravo prisustvovati otvaranju zahtjeva osobno ili putem opunomoćenika koji su dužni predati Povjerenstvu valjanu punomoć.

Povjerenstvo otvara zahtjeve prema redoslijedu zaprimanja.

Nepravovremeni zahtjevi neće se razmatrati te će se navedeno unijeti u zapisnik.

Kad pravodobno zaprimljen zahtjev ima nedostatak koji onemogućuje postupanje po zahtjevu, odnosno ako je nerazumljiv ili nepotpun, Povjerenstvo će o tome obavijestiti podnositelja zahtjeva i odrediti mu rok od 8 dana za uklanjanje nedostataka.

Ukoliko u roku 8 dana podnositelj zahtjeva ne ukloni nedostatak, njegov zahtjev neće se razmatrati.

Zapisnik o otvaranju i pregledu zahtjeva potpisuju članovi Povjerenstva. Ukoliko netko od njih odbije potpisati zapisnik, o istom će se u zapisniku sastaviti bilješka.

Stručne i administrativne poslove za Povjerenstvo obavlja gradski upravni odjel u čijoj su nadležnosti poslovi upravljanja nekretninama.

Postupak javnog natječaja smatrat će se pravilno proveden ako u njegovom provođenju sudjeluju najmanje dva člana Povjerenstva koja su potpisala zapisnik.

1. **UTVRĐIVANJE LISTE REDA PRVENSTVA**

**Članak 14.**

Nakon isteka roka za podnošenje zahtjeva i isteka roka iz članka 13. stavka 6. ove Odluke Povjerenstvo temeljem obavljenog bodovanja utvrđuje listu reda prvenstva za kupnju građevinskog zemljišta s utvrđenim smanjenjem kupoprodajne cijene po povoljnijim uvjetima.

Lista reda prvenstva se objavljuje na oglasnoj ploči Grada i web stranici Grada u trajanju 15 dana te se posebno ne dostavlja podnositeljima zahtjeva.

Podnositelji zahtjeva imaju pravo prigovora na utvrđeni redoslijed na listi i broj bodova.

Prigovor se podnosi gradonačelniku u roku 15 dana od isteka zadnjeg dana objave na oglasnoj ploči, odnosno web stranici Grada.

O prigovoru odlučuje gradonačelnik u roku od 15 dana od dana zaprimanja prigovora i njegova je odluka konačna.

**Članak 15.**

Povjerenstvo može i tijekom utvrđivanja liste reda prvenstva od podnositelja zahtjeva, nadležnih tijela i institucija, zatražiti dokumentaciju temeljem koje se utvrđuju činjenice odlučne za rješavanje zahtjeva.

**Članak 16.**

Nakon proteka roka za prigovor, odnosno nakon rješavanja po prigovorima, gradonačelnik u roku od 15 dana od proteka roka za prigovor, odnosno od dana riješenog posljednjeg prigovora utvrđuje konačnu listu reda prvenstva.

**Članak 17.**

Konačna lista reda prvenstva sadrži:

1. redni broj redoslijeda podnositelja zahtjeva,
2. prezime i ime podnositelja zahtjeva,
3. broj bodova po pojedinim kriterijima,
4. ukupan broj bodova za svakog podnositelja zahtjeva,
5. postotak umanjenja kupoprodajne cijene,
6. kupoprodajnu cijenu koja će se ugovoriti ugovorom,
7. potpis gradonačelnika,
8. mjesto i datum utvrđivanja liste reda prvenstva.

**Članak 18.**

Postotak umanjenja kupoprodajne cijene određuje se na temelju broja ostvarenih bodova i to:

|  |  |
| --- | --- |
| * 40 i više ostvarenih bodova 50% * 20 do 40 ostvarenih bodova 40% * 10 do 20 ostvarenih bodova 30% |  |

**Članak 19.**

Konačna lista reda prvenstva utvrđuje se nakon svakog kruga prodaje građevinskog zemljišta sve do konačne prodaje građevinskih zemljišta iz javnog natječaja.

**Članak 20.**

Podnositelji zahtjeva uvršteni na konačnu listu reda prvenstva kojima je odobren zahtjev za kupnju građevinskog zemljišta obavljaju neposredan izbor građevinskog zemljišta prema redoslijedu uvrštenosti na konačnoj listi reda prvenstva.

Povjerenstvo zapisnički utvrđuje izbor građevinskog zemljišta, a zapisnik o izboru supotpisuje i podnositelj zahtjeva. Naknadna promjena izabranog građevinskog zemljišta nije moguća.

Podnositelj zahtjeva koji temeljem konačne liste reda prvenstva ostvari pravo na kupnju građevinskog zemljišta, a odbije prihvatiti bilo koje raspoloživo građevinsko zemljište iz javnog natječaja, briše se s konačne liste reda prvenstva.

U slučaju iz prethodnog stavka, građevinsko zemljište dodjeljuje se podnositelju zahtjeva koji je sljedeći na konačnoj listi reda prvenstva.

1. **KUPOPRODAJNI UGOVOR**

**Članak 21.**

Na temelju odluke gradonačelnika o prodaji građevinskih zemljišta podnositeljima zahtjeva, sklapa se kupoprodajni ugovor.

Kupoprodajni ugovor sklapaju gradonačelnik i podnositelj zahtjeva.

**Članak 22.**

Podnositelj zahtjeva je dužan kupoprodajnu cijenu za kupljenu nekretninu platiti u roku 30 dana od dana sklapanja kupoprodajnog ugovora ili iznimno od 90 dana ako se kupoprodajna cijena isplaćuje kreditom banke.

Kupoprodajni ugovor obavezno sadrži odredbu da će Grad izdati kupcu tabularnu ispravu radi uknjižbe njegovog prava vlasništva u zemljišnu knjigu nakon isplate ugovorene kupoprodajne cijene.

Istovremeno s upisom vlasništva u zemljišnu knjigu kupac upisuje zalog na iznos razlike ugovorene kupoprodajne cijene i početne cijene građevinskog zemljišta iz javnog natječaja.

Brisovno očitovanje za upisano založno pravo iz stavka 3. ovog članka Grad je dužan izdati u roku 15 dana od dana ishođenja pravomoćne uporabne dozvole, odnosno po isplati razlike ugovorene kupoprodajne cijene i početne cijene građevinskog zemljišta iz javnog natječaja.

**Članak 23.**

Ako podnositelj zahtjeva zakasni s plaćanjem kupoprodajne cijene u rokovima navedenim u članku 22. stavku 1.dužan je platiti zakonsku zateznu kamatu od dana dospijeća do dana plaćanja.

Ako podnositelj zahtjeva zakasni s plaćanjem više od 60 dana od isteka roka iz članka 22. stavka 1. Grad može raskinuti kupoprodajni ugovor te ponuditi sklapanje ugovora sljedeće rangiranom podnositelju zahtjeva s liste reda prvenstva.

**Članak 24.**

Kupac može kupljeno građevinsko zemljište otuđiti u svako doba pod uvjetom da prethodno Gradu isplati razliku ugovorene kupoprodajne cijene i početne cijene građevinskog zemljišta iz javnog natječaja uvećano za zakonsku zateznu kamatu.

**Članak 25.**

Gradonačelnik može donijeti odluku o poništenju javnog natječaja u svako doba u kojem slučaju je dužan obrazložiti razloge poništenja.

Iznimno, nakon provedenog postupka otvaranja zahtjeva, a prije donošenja odluke o prodaji, gradonačelnik može odustati od prodaje i poništiti javni natječaj, pri čemu Grad ne snosi nikakvu odgovornost prema podnositeljima zahtjeva kao ni troškove sudjelovanja u natječaju.

Odluka o poništenju javnog natječaja objavljuje se na isti način kao javni natječaj.

**Članak 26.**

U provedbi ove Odluke na odgovarajući način primjenjuju se odredbe Glave III. Odluke o upravljanju, raspolaganju i korištenju nekretnina u vlasništvu Grada Koprivnice.

**Članak 27.**

Ova Odluka stupa na snagu osmi dan od dana objave u „Glasniku Grada Koprivnice“.

**GRADSKO VIJEĆE**

**GRADA KOPRIVNICE**

KLASA: 944-01/14-01/0044

URBROJ: 2137/01-08-02/2-18-23

Koprivnica,

PREDSJEDNIK:

Ivan Pal, prof.

**O B R A Z L O Ž E N J E**

Grad Koprivnica je vlasnik građevinskog zemljišta koje se nalazi na području Detaljnog plana uređenja „Cvjetna“ i koje je predviđeno za stambenu izgradnju.

Sukladno Razvojnoj strategiji Grada Koprivnice 2015.-2020. jedna od potencijalnih problema budućeg razvoja Grada Koprivnice je depopulacija, stoga je poboljšanje demografske slike stanovništva područje od opće važnosti, što treba uzeti u obzir prilikom provođenja većine mjera navedene strategije, stvarajući pozitivno okruženje koje će utjecati na donošenje odluke o osnivanju obitelji, kao i na prirodno i mehaničko kretanje broja stanovnika na području Grada Koprivnice. Ova Odluka donosi se u svrhu poticanja demografske obnove, urbane regeneracije naselja te smanjivanja iseljavanja mladih obitelji i pomoći građanima. Njome se uređuje način, uvjeti i postupak prodaje građevinskog zemljišta u vlasništvu Grada Koprivnice na području DPU “Cvjetna” po povoljnijim kupoprodajnim cijenama, a u svrhu rješavanja stambenog pitanja građana. Početne cijene umanjiti će se temeljem broja ostvarenih bodova sukladno sljedećim kriterijima: broj malodobne djece, status osobe s invaliditetom/djeteta s teškoćama u razvoju, status hrvatskog branitelja hrvatskog ratnog vojnog invalida iz Domovinskog rata/člana obitelji smrtno stradalog hrvatskog branitelja iz Domovinskog rata/člana obitelji zatočenih ili nestalih hrvatskih branitelja iz Domovinskog rata te stambenog statusa. Temeljem provedenog javnog natječaja i formiranja konačne liste, sklopiti će se s kupcima kupoprodajni ugovori.

Sukladno naprijed navedenom, predlaže se donošenje ove Odluke.

|  |  |
| --- | --- |
| Nositelji izrade akta:  UPRAVNI ODJEL ZA DRUŠTVENE DJELATNOSTI  Pročelnica:  Ana Mlinarić, dipl.soc.radnica  UPRAVNI ODJEL ZA IZGRADNJU GRADA,  UPRAVLJANJE NEKRETNINAMA  I KOMUNALNO GOSPODRSTVO  Pročelnik:  Tomislav Golubić, dipl.ing.geot. | Predlagatelj akta:  GRADONAČELNIK  Mišel Jakšić, dipl.oec. |